Коми Республикаса Юралысь Вячеслав Гайзер юöртiс Рытыв-Войвыв федеральнöй кытшын Россияса Президентöс полномочнöй петкöдлысь Николай Винниченколы регионын öнія социально-экономическöй олöм йылысь

Аддзысьлöмыс вöлі Сыктывкарын Президентöс полномочнöй петкöдлысьлöн Коми Республикаö удж кузя волiгöн.

Вячеслав Гайзер юöртiс, мый 10 тöлысся кывкöртöдъяс серти республикаын промышленнöй производство содіс 4% вылö унджык колян вося сiйö жö кадколаст серти. Медъёна содіс мупытшса озырлун перъян да переработайтан юкöнын. Татшöм позянлуныс лоис медсясö сы вöсна, мый Усинск районын пыртiсны уджö выль производствояс да сöвмöдiсны вöр переработайтöм. Сiдзжö кутасны содтыны вынйöрсö вöр пöрöдöмын – лоас позянлун содтыны вöр лэдзöм да лöсьöдны выль уджалан местаяс.

Республикаса Юралысь висьталiс Николай Винниченколы сы йылысь, мый тавося 10 тöлысьöн регионын стрöитöма 70 сюрс квадратнöй метрысь унджык оланiн. «Ми кутам лача, мый оланін стрöитöм кутас содны выль уджтасъяс уджö пыртöм вöсна, сы лыдын бюджетникъяслы отсöг сетöм вöсна. Миян прогнозъяс серти капитальнöя стрöитчöм ёнджыкасö кутасны нуöдны кык карын – Сыктывкарын да Ухтаын, кыдзи республикалöн медшöр шöринъясын. Мукöд районын ёнджыкасö кутасны сöвмöдны этша судтаа ас керкаяс стрöитöм».

Николай Винниченко пасйис, мый бöръя кык вонас республикаын социально-экономическöй серпасыс тöдчымöн вежсис бурланьö. «Тыдалö, мый республикаса Веськöдлан котыр кутö тöд вылын промышленносьт сöвмöдöм, сы вöсна мый быд регионын сійö лоö медшöр туйвизьöн. Та дырйи колö помнитны, мый олысьяслы чöжöс содтöм вылö оз позь другöн кыпöдны донъяс», – висьталiс Николай Винниченко.

Удж кузя Николай Винниченко аддзысьлiс политическöй партияясса йöзкöд, а сiдзжö нуöдiс сöвещание сы кузя, кыдзи энергетика да оланiн да коммунальнöй комплексса организацияяс уджалöны 2011-2012 воясся шоныд сетан сезон дырйи да кыдзи Коми Республикаын видзöдöны оланiн да коммунальнöй юкöнын веськöдлан компаниеяслöн удж бöрся.